b'\n_START_ARTICLE_\nPernu\n_START_SECTION_\nIstorija\n_START_PARAGRAPH_\nApie 1251 m. Ozelio-Vikos vyskupas \xc4\xafk\xc5\xabr\xc4\x97 Peron\xc4\x85 (vok. Alt-Pernau, esti\xc5\xa1kai Vana-P\xc3\xa4rnu). \xc5\xa0is miestas ilgai konkuravo su kitu \xc5\xa1alia \xc4\xafsik\xc5\xabrusiu miestu ir galiausiai apie 1600 m. buvo sunaikintas. Netoliese 1251 m. miest\xc4\x85 \xc4\xafk\xc5\xabr\xc4\x97 ir Vokie\xc4\x8di\xc5\xb3 Ordinas (vok. embeke, v\xc4\x97liau Neu-Pernau, esti\xc5\xa1kai Uus-P\xc3\xa4rnu). 1265 m. \xc4\x8dia minima Ordino pilis. Pastarasis miestas, tuomet \xc5\xbeinotas voki\xc5\xa1ku pavadinimu Pernau, priklaus\xc4\x97 Hanzos lygai ir buvo svarbus neu\xc5\xbe\xc5\xa1\xc4\x85lantis Livonijos uostas._NEWLINE_Po Livonijos ordino \xc5\xbelugimo nuo XVI a. vidurio d\xc4\x97l jos kovojo Lietuva, Lenkija, \xc5\xa0vedija ir Rusija. Vykstant dinastiniam karui tarp Karolio IX-ojo ir Zigmanto Vazos 1600 m. Karolis IX i\xc5\xa1silaipino Taline ir puol\xc4\x97 Abiej\xc5\xb3 Taut\xc5\xb3 Respublikos teritorij\xc4\x85 - Pernu ir Tartu. 1609 m. kovo m\xc4\x97n. Respublikai pavyko atkovoti Pernu, ta\xc4\x8diau 1617 m. \xc5\xa1ved\xc5\xb3 puolimo metu \xc5\xa1vedai rugpj\xc5\xab\xc4\x8dio 14 d. v\xc4\x97l u\xc5\xbe\xc4\x97m\xc4\x97 Pernu. 1710 m., \xc5\xa0iaur\xc4\x97s karo metu, tapo Rusijos imperijos dalimi ir tai buvo \xc4\xaftvirtinta 1721 m. pasira\xc5\xa1yta Ni\xc5\xa1tato taikos sutartimi. Pernu tapo Rusijos Vid\xc5\xbeem\xc4\x97s gubernijos dalimi. Miestas i\xc5\xa1augo \xc4\xaf didel\xc4\xaf uost\xc4\x85 ir XVIII am\xc5\xbeiuje per j\xc4\xaf buvo \xc4\xafve\xc5\xbeama daugiau preki\xc5\xb3 nei per Talino uost\xc4\x85. Caro laikais, iki 1918 m., rusi\xc5\xa1kai vadintas \xd0\x9f\xd0\xb5\xd1\x80\xd0\xbd\xd0\xbe\xd0\xb2._NEWLINE_1918 m. vasario 23 d. mieste i\xc5\xa1 \xe2\x80\x9eEndla\xe2\x80\x9c teatro balkono vie\xc5\xa1ai perskaityta Estijos nepriklausomyb\xc4\x97s deklaracija, kuri Taline buvo i\xc5\xa1platinta sekan\xc4\x8di\xc4\x85 dien\xc4\x85._NEWLINE_1940 m. kartu su visa Estija okupuotas Soviet\xc5\xb3 S\xc4\x85jungos, netrukus miest\xc4\x85 paliko jos gyventojai vokie\xc4\x8diai. Nuo 1941 m. iki 1944 m. okupuotas Tre\xc4\x8diojo Reicho, po to v\xc4\x97l u\xc5\xbeimtas Soviet\xc5\xb3 S\xc4\x85jungos ir 1944-1991 m. buvo Estijos TSR dalimi._NEWLINE_\xc5\xa0iaur\xc4\x97s karo metu 1699-1710 m. \xc4\xaf Pernu buvo persikraust\xc4\x99s Tartu universtitetas. Dabar Pernu veikia Tartu universiteto filias (2004-2005 m. \xc4\x8dia mok\xc4\x97si 1000 student\xc5\xb3).\n_START_SECTION_\nGeografija\n_START_PARAGRAPH_\nI\xc5\xa1sid\xc4\x97st\xc4\x99s pietvakari\xc5\xb3 Estijoje, prie Pernu up\xc4\x97s, kuri \xc4\xafteka \xc4\xaf Pernu \xc4\xaflank\xc4\x85 (Rygos \xc4\xaflankos dalis). Miestas turi apie trij\xc5\xb3 kilometr\xc5\xb3 ilgio sm\xc4\x97lio plia\xc5\xbe\xc4\x85 prie \xc5\xa1iaurin\xc4\x97s Rygos \xc4\xaflankos dalies Baltijos j\xc5\xabroje.\n_START_SECTION_\nEkonomika\n_START_PARAGRAPH_\nPernu yra lengvosios pramon\xc4\x97s (masto, g\xc4\x97rim\xc5\xb3, odos apdirbimo) centras.Per Pernu uost\xc4\x85, kuris yra Pernu up\xc4\x97s \xc5\xbeiotyse, i\xc5\xa1ve\xc5\xbeama didel\xc4\x97 dalis Pernu regiono ir Piet\xc5\xb3 Estijos eksporto. Pernu uostas pastaraisiais metais tapo svarbiu regioniniu pietvakari\xc5\xb3 ir piet\xc5\xb3 Estijos uostu._NEWLINE_Susisiekimas_NEWLINE_Per Pernu eina nacionalinis plentas 4 i\xc5\xa1 Rygos \xc4\xaf talin\xc4\x85, kuris yra dalis europin\xc4\x97s trasos 67 (Via Baltica, Praha - Helsinkis) dalis. \xc4\x8cia prasideda nacionalinis plentas 5, kuris veda \xc4\xaf Rakver\xc4\x99. Miesto \xc5\xa1iaur\xc4\x97s vakaruose yra Pernu oro uostas. I\xc5\xa1 Pernu \xc4\xaf Talin\xc4\x85 triskart per dien\xc4\x85 kursuoja kelevinis traukinys. \xc5\xa0i gele\xc5\xbeinkelio linija nuo Pernu toliau t\xc4\x99siasi iki Rygos.\n_START_SECTION_\nTurizmas\n_START_PARAGRAPH_\nNuo XIX a. vidurio Pernu gars\xc4\x97ja kaip poilsio vieta ir kurortas. Pirmosios maudyklos buvusios smukl\xc4\x97s patalpose \xc4\x8dia \xc4\xafrengtos 1838 m. I\xc5\xa1 viso buvo 5-6 maudyklos su kar\xc5\xa1tu j\xc5\xabros vandeniu vasar\xc4\x85 ir sauna \xc5\xbeiem\xc4\x85. Medinis maudykl\xc5\xb3 pastatas sudeg\xc4\x97 Pirmojo pasaulinio karo metu. 1927 m. toje pa\xc4\x8dioje vietoje pastatytas Pernu purvo maudykl\xc5\xb3 m\xc5\xabrinis pastatas._NEWLINE_\xc5\xa0iuo metu mieste veikia daug spa ir reabilitacijos centr\xc5\xb3, vie\xc5\xa1bu\xc4\x8di\xc5\xb3, konferencij\xc5\xb3 sali\xc5\xb3, golfo ir teniso aik\xc5\xa1tyn\xc5\xb3. Did\xc5\xbeioji dalis turist\xc5\xb3 yra i\xc5\xa1 Suomijos, \xc5\xa0vedijos ir Rusijos._NEWLINE_Tarp turist\xc5\xb3 lankom\xc5\xb3 objekt\xc5\xb3 yra El\xc5\xbebietos ir Kotrynos ba\xc5\xbeny\xc4\x8dios, Raudonasis bok\xc5\xa1tas, Ammende vila ir Talino (Revalio) vartai. Naujojoje koncert\xc5\xb3 sal\xc4\x97 kiekvien\xc4\x85 vasar\xc4\x85 vyksta Davido Oistracho festivalis. Liepos m\xc4\x97nes\xc4\xaf vyksta dokumentini\xc5\xb3 film\xc5\xb3 festivalis P\xc3\xa4rnu International Documentary Film Festival.'